

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели

Предложението за „Хоризонт Европа“ е изцяло в съответствие с предложението на Комисията за следващия дългосрочен бюджет на Съюза за 2021—2027 г. и с приоритетите на Комисията, определени в нейната Програма за работни места, растеж, справедливост и демократична промяна, както и с приоритетите на глобалната политика (Целите за устойчиво развитие). То подкрепя програмата на Съюза за периода след 2020 г., договорена в Римската декларация от 25 март 2017 г.

Предложението изхожда от предпоставката, че научните изследвания и иновациите (НИИ) допринасят за осъществяването на приоритетите на гражданите, стимулират производителността и конкурентоспособността на Съюза и са от решаващо значение за съхраняването на социално-икономическия модел и ценностите ни и за намирането на решения, които да ни помогнат да подходим към предизвикателствата по по-системен начин.

Съгласно член 182 от Договора за функционирането на Европейския съюз („ДФЕС“) рамковата програма се осъществява посредством специфични програми, които определят подробни правила за нейното осъществяване, определят своята продължителност и предвиждат средствата, които се считат за необходими. Програма „Хоризонт Европа“ ще се осъществява чрез специфичната програма, установена с настоящото решение, и специфичната програма за научни изследвания в областта на отбраната.

Специфичната програма, установена с настоящото решение, се основава както на член 182 от ДФЕС, така и, поради решителна си подкрепа за иновациите, на член 173 от ДФЕС.

За повече информация относно цялостното предложение „Хоризонт Европа“ вж. обяснителния меморандум към базовия правен акт (предложение за регламент за създаване на Рамковата програма за научни изследвания и иновации „Хоризонт Европа“ и за определяне нейните правила за участие и разпространение на резултатите).

В настоящото предложение се предвижда дата на прилагане от 1 януари 2021 г., като същото се представя с оглед на Съюз с 27 държави членки в съответствие с нотификацията от страна на Обединеното кралство за намерението на държавата да се оттегли от Европейския съюз и от Евратом на основание член 50 от Договора за Европейския съюз, получена от Европейския съвет на 29 март 2017 г. В следващия раздел се дават специфичните точки от настоящото предложение.

2. ДРУГИ ЕЛЕМЕНТИ

• Подробно разяснение на специфичните разпоредби на предложението

Предложението за Рамковата програма (Рамкова програма за научни изследвания и иновации, наречена „Хоризонт Европа“, включително за определяне нейните правила за участие и разпространение на резултатите), определя общите и специфичните цели на „Хоризонт Европа“, структурата и общата насоченост на дейностите, които трябва да бъдат осъществени, докато настоящото решение следва да определи оперативните цели и дейностите, които са специфични за части на „Хоризонт Европа“.

Настоящият правен акт съдържа специфични разпоредби за осъществяване и програмиране по отношение на рамковата програма, особено за

* Мисии (в рамките на стълб „Глобални предизвикателства и конкурентоспособност на промишлеността“);
* Европейски научноизследователски съвет (ЕНС);
* Европейски съвет по иновациите (ЕСИ);
* работни програми;
* процедура на комитет.

***Стратегическо планиране***

Осъществяването на програма „Хоризонт Европа“ ще се ръководи от приобщаващ и прозрачен процес на **стратегическо планиране** на научноизследователските и иновационните дейности, които ще се финансират от програмата. Той ще е в резултат от широкообхватни консултации и обмен с държавите членки, с Европейския парламент, когато е целесъобразно, а също и с различни заинтересовани страни, включително организации на гражданското общество, относно приоритетите (включително мисии в рамките на стълб „Глобални предизвикателства и конкурентоспособност на промишлеността“) и подходящите видове действия и форми на осъществяване, по-специално европейски партньорства.

При **стратегическото планиране** ще бъде определена многогодишна стратегия за разработването на съдържанието на **работната програма** (както е предвидено в член 11), макар че тя ще остане достатъчно гъвкава, за да отговаря бързо на неочаквани потребности и кризи, както и приоритетите на политиката, определени в цикъла на работната програма на Комисията. Тя ще постави втория стълб — Глобални предизвикателства и конкурентоспособност на промишлеността — като център на тежестта за това планиране.

Приоритетите на „Хоризонт Европа“ ще бъдат много тясно съгласувани с общите стратегически приоритети на Съюза и неговите политики. Стратегическото планиране ще се основава на прогнозни дейности, проучвания и други научни доказателства, и ще бъде съобразено със съществуващите относими инициативи на равнището на Съюза и на национално равнище. То ще включва интердисциплинарни и междусекторни гледни точки и ще гарантира, че всички дейности в рамките на „Хоризонт Европа“ са координирани по ефективен начин.

То също така ще бъде съгласувано тясно с други програми на Съюза, не на последно място за да се насърчи по-бързото разпространение на резултатите и възприемането на резултатите от инвестициите в научни изследвания и иновации.

Предложението на Комисията за многогодишната финансова рамка за периода 2021—2027 г. определя по-амбициозна цел за включване на целите във връзка с климата във всички програми на ЕС, като общата целева стойност е 25 % от бюджетните разходи на ЕС да допринасят за цели във връзка с климата. Приносът на тази програма за постигане на посочената обща целева стойност ще бъде проследяван чрез система на ЕС от маркери за климата на подходящо ниво на разбивка, включително използване на по-точни методики, когато има такива. Комисията ще продължи да представя информацията ежегодно от гледна точка на бюджетните кредити за поети задължения в контекста на годишния проектобюджет.

За да подкрепи пълното оползотворяване на потенциала на програмата да допринесе за целите във връзка с климата, Комисията ще работи за определянето на съответните действия при изготвянето на програмата и в процеса на нейното осъществяване, преглед и оценка.

***Стълбове***

„Хоризонт Европа“ ще се състои от 3 направления или „стълбове“:

I. „Отворена наука“;

II. „Глобални предизвикателства и конкурентоспособност на промишлеността“;

III. „Отворени иновации“.

**Стълб I –** „**Open Science**“

Този стълб се основава на успеха на Европейския научноизследователски съвет, действията „Мария Склодовска-Кюри“ и компонента „Изследователски инфраструктури “ в текущата рамкова програма. За специфичните правила относно Европейския научноизследователски съвет вж. членове 6—8.

**Стълб II –** „**Глобални предизвикателства и конкурентоспособност на промишлеността**“

Този стълб включва пет тематични клъстера, които разглеждат пълния спектър на глобалните предизвикателства чрез съвместни дейности по НИИ „отгоре надолу“.

* „Здравеопазване“;
* „Приобщаващо и сигурно общество“;
* „Цифрова сфера и промишленост“;
* „Климат, енергия и мобилност“;
* „Храни и природни ресурси“.

Клъстерите — с подкрепа по области на интервенция — надхвърлят обичайните граници между дисциплините, отраслите и областите на политиката и ще доведат до по-голямо сътрудничество и увеличено въздействие по отношение на Съюза и приоритетите на глобалната политика.

Целият стълб е проектиран така, че да е повече ориентиран към въздействието.

*Мисии*

Малко на брой **мисии** със специфични цели ще бъде стартирани в рамките на стълба, като те установяват всеобхватен портфейл от проекти, но също така се ползват от съответните дейности и крайни продукти от други части на програмата. Специфичните разпоредби относно мисиите са посочени в член 5.

Решение за мисиите ще бъде взето и те ще бъдат съвместно разработени като част от процеса на стратегическо планиране по „Хоризонт Европа“, който ще включва съвместни усилия от страна на съответните служби на Комисията, държавите членки, Европейския парламент и относимите заинтересовани страни.

Няма да има отделен бюджет за мисии, въпреки че мисиите ще разполагат с бюджет, разпределен чрез работната програма. Обичайно се очаква, че мисиите са хоризонтални по своя характер и следователно получават бюджет от повече от един клъстер.

Първите няколко мисии ще бъдат въведени в първия процес на стратегическо планиране. Въз основа на опита от първите две години броят и мащабът на мисиите могат да бъдат увеличени в следващите работни програми. Въпреки че не се очаква продължителността на подкрепата от Съюза за мисии да надхвърли 10 години и ще подлежи на редовен преглед (през цикъла на работната програма), времевата рамка за очакваното въздействие на мисиите може да надхвърли този срок.

За съвместно разработване на мисиите и за ръководство на осъществяването им, Комисията може да създаде *комитети за мисиите*. Те ще предоставят консултации относно потенциалните мисии с голямо въздействие, като при това разчитат на процес на разработване, който включва всички заинтересовани страни и съдържа обществени кампании. Комитетите за мисиите ще бъдат съставени от заинтересовани страни, включително крайни потребители, за да се осигури техният ангажимент, и от служби на Комисията, за да се осигурят връзки с политиките на Съюза. Членовете на комитетите за мисиите обикновено се назначават от Комисията след открита покана за изразяване на интерес, и като се отчита необходимостта от баланс по отношение на експертните познания, пола, възрастта и географското разпределение. Независимо от това, ако е уместно, съществуващи управленски структури също биха могли да бъдат използвани като комитети за мисиите.

*Ръководителите на мисии* могат да бъдат наемани от Комисията, за да се гарантира, че се използват най-добрите налични познания за изпълнение и постигане на поставените цели.

Разпоредбите за изпълнение ще дадат възможност за „портфейлен подход“, при който предложенията ще бъдат оценявани и подбирани в рамките на портфейл от действия, а не поотделно, като по същия начин ще се управляват и проектите.

Оценката на предложенията ще се извършва с помощта на независими оценители, които ще отговарят за предлагането на портфейл от проекти, които третират съвместно дадена мисия.

Приложимите критерии за оценка и подбор, както и методът за оценка за мисиите (напр. осигуряване на портфейлен подход), ще бъдат определени в работната програма. Целта ще е да се оценят на колективно равнище високите постижения и въздействието.

Други относими проекти, които могат да допринесат за успеха на мисиите, могат да бъдат включени в портфейлния подход, както и своя принос могат да дадат и широк кръг от участници, като например фондации.

Водещите инициативи по „Бъдещи и нововъзникващи технологии“ (FET) по „Хоризонт 2020“ имат сходни характеристики с концепцията за мисиите. Поради тази причина, както и за да се опрости финансирането, всички водещи инициативи по FET, планирани по линия на „Хоризонт Европа“ ще бъдат създадени като мисии в съответствие с критериите за мисиите, и ще се осъществяват като се прилагат същите ред и условия.

**Стълб III –** „**Отворени иновации**“

**Този** стълб ще бъде съсредоточен най-вече върху:

* разширяване на мащаба на водещите до пробив иновации и иновациите, които създават нови пазари чрез нов **Европейски съвет по иновациите** (ЕСИ — вж. членове 9 и 10); и
* дейности, насочени към укрепване и развиване на общата европейската иновационна среда, включително подкрепа за **Европейския институт за иновации и технологии** (EIT).

За работата на ЕСИ Комисията ще създаде комитет на високо ниво („комитет на ЕСИ“), който, наред с другото, ще предоставя консултации по отношение на общата стратегия, целите, дейностите, критериите за оценка и подбора на експерти. Работната програма за изпълнение на действията на ЕСИ ще бъде изготвена от Комисията въз основа на становището на комитета на ЕСИ.

Европейският съвет по иновациите ще бъде единственият канал за подкрепата от Съюза за водещите до пробив иновации, които създават нови пазари. Той ще ръководи относимите дейности, които преди това са извършвани в рамките на „Хоризонт 2020“, като например „Иновации в МСП“ и „Бъдещи и нововъзникващи технологии (FET Open и FET Proactive), и „Достъп до рисково финансиране“ (понастоящем съгласувано с регламента за фонда InvestEU).

Комисията може да наеме ръководители на програми след открита и прозрачна процедура за подбор за работата на ЕСИ.

ЕСИ ще предоставя пряка съобразена с нуждите подкрепа за новаторите чрез два основни инструмента за финансиране — *„Изследвач“* и *„Ускорител“*, — които ще се съсредоточат, чрез предимно високорисков подход „отдолу нагоре“, върху водещите до пробив иновации; върху потребностите на новаторите, и ще бъдат проактивно управлявани.

*Изследвач за авангардни научни изследвания* ще осигури безвъзмездни средства от ранен етап на технологията (включително доказване на концепции, валидиране на технологии) до ранния етап на пазара (ранно демонстриране, разработване на икономическа обосновка и стратегия).

*„Ускорител“* ще подкрепи по-нататъшното разработване и внедряване на пазара на водещите до пробив иновации и иновациите, които създават нови пазари, до етап, в който те могат да бъдат финансирани от инвеститорите при нормални търговски условия (например от демонстрацията, потребителски тестове, предпазарно производство, включително разширяване). Той ще предостави на ЕСИ смесено финансиране (т.е. безвъзмездни средства, комбиниращи пряка капиталова инвестиция и достъп до финансови гаранции).

„Ускорител“ ще постави особен акцент върху иновациите, генерирани в рамките на „Изследвач“, макар че ще финансира също и проекти от други части на „Хоризонт Европа“, като Европейския научноизследователски съвет или „*Общности на знание и иновации*“ на Европейския институт за иновации и технологии.

Друга характеристика на стълба „Отворени иновации“ е засиленото сътрудничество с иновационни екосистеми, насочено към подобряване на околната среда, в рамките на което иновациите могат да се развиват, по-специално чрез EIT (но не изключително чрез него), който ще насърчава устойчиви иновационни екосистеми и ще развива предприемаческите и иновационните умения в приоритетни области посредством своите общности на знание и иновации.

**Част** „**Укрепване на европейското научноизследователско пространство**“

Основните компоненти на тази конкретна част са: „обмен на високи постижения“; и „реформиране и засилване на европейската система за НИИ“, която обхваща следващото поколение на механизъм за подкрепа в областта на политиките.

Тази част ще включва също така дейности, свързани с: прогнозиране, мониторинг и оценка на рамковата програма и разпространение и използване на резултатите, модернизиране на европейските университети, подкрепа за разширяването на международното сътрудничество, както и с науката, обществото и гражданите.

**Осъществяване**

При осъществяването на „Хоризонт Европа“ Комисията ще се подпомага от **комитет** (вж. член 12) по смисъла на Регламент (ЕС) № 182/2011. Той ще заседава в различни състави (вж. приложение II към настоящото решение), в зависимост от темите за обсъждане.

**Дейности по програмата**

Вж. приложение I към настоящото предложение за повече подробности относно областите, финансирани по всеки от стълбовете, и относно дейностите по програмата. Това включва договорености за осъществяване и общи принципи, със специален акцент върху стратегическото планиране, разпространението на резултатите и комуникациите, използването и възприемането от пазара, подкрепата за разработването на политики и международното сътрудничество.

2018/0225 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за създаване на специфична програма за осъществяване на Рамковата програма за научни изследвания и иновации „Хоризонт Европа“

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 173, параграф 3 и член 182, параграф 4 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет[[1]](#footnote-2),

като взеха предвид становището на Комитета на регионите[[2]](#footnote-3),

в съответствие с обикновената законодателна процедура,

като имат предвид, че:

(1) В съответствие с член 182, параграф 3 от Договора за функционирането на Европейския съюз (ДФЕС) рамковата програма за научни изследвания и иновации („Хоризонт Европа“), създадена с Регламент (ЕС) № *FP/RfP* на Европейския парламент и на Съвета от ...[[3]](#footnote-4) трябва да се осъществява посредством специфични програми, в които се определят подробни правила за тяхното осъществяване, задава се тяхната продължителност и се предоставят средствата, които се считат за необходими.

(2) Регламент (ЕС) № *FP/RfP* определя общите и специфичните цели на „Хоризонт Европа“, структурата и общата насоченост на дейностите, които трябва да бъдат извършени, докато настоящата специфична програма за осъществяване на Рамковата програма за научни изследвания и иновации „Хоризонт Европа“ следва да определи оперативните цели и дейностите, които са специфични за части от „Хоризонт Европа“. Разпоредбите за осъществяването, определени в Регламент (ЕС) № ... *FP/RfP*, се прилагат изцяло за специфичната програма, включително тези, отнасящи се до етичните принципи.

(3) За да се осигурят еднакви условия за осъществяването на специфичната програма, на Комисията следва да бъдат предоставени правомощия да приема работни програми за осъществяването на специфичната програма. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета[[4]](#footnote-5).

(4) Управителният съвет на Съвместния изследователски център („JRC“), създаден с Решение 96/282/Евратом[[5]](#footnote-6) на Комисията, бе консултиран относно научно-техническото съдържание на специфичната програма за преките дейности на съвместния изследователски център извън ядрената област;

(5) Отразявайки значението на борбата срещу изменението на климата съгласно ангажиментите на Съюза за прилагане на Парижкото споразумение и целите на ООН за устойчиво развитие, тази специфична програма ще допринесе за интегриране на действията по климата и постигане на обща целева стойност за изразходване на 25 % от бюджета на ЕС в подкрепа на целите, свързани с климата. Действията по настоящата програма се очаква да имат финансов принос от 35 % от общия финансов пакет на специфичната програма за цели в областта на климата. Относими действия ще бъдат определени по време на подготовката и осъществяването на специфичната програма, и ще бъдат повторно оценени в контекста на относимите оценки и процеси по преглед.

(6) Действията по специфичната програма следва да се използват за справяне със случаи на неефективност на пазара или с неоптимални по отношение на инвестициите ситуации, по пропорционален начин, без да се дублира или да се изтласква частното финансиране, и да имат отчетлива европейска добавена стойност.

(7) Отразявайки важния принос, който следва да имат научните изследвания и иновациите за справяне с предизвикателствата в областта на храните, селското стопанство, развитието на селските райони и биоикономиката, и с оглед възползване от съответстващите възможности за научни изследвания и иновации в тясно полезно взаимодействие с общата селскостопанска политика, относимите действия по специфичната програма ще бъдат подкрепени с 10 млрд. евро за клъстер „Храни и природни ресурси“ за периода 2021—2027 г.

(8) Завършването на изграждането на цифровия единен пазар и нарастващите възможности от конвергенцията на цифровите и физическите технологии изисква увеличаване на инвестициите. Програма „Хоризонт Европа“ ще даде своя принос към тези усилия със съществено увеличение на разходите в основни дейности за научни изследвания и иновации в цифровата сфера в сравнение с Рамковата програма за научни изследвания и иновации „Хоризонт 2020“[[6]](#footnote-7). Това трябва да гарантира, че Европа продължава да заема водеща позиция в световен мащаб в научните изследвания и иновациите в областта на цифровите технологии.

(9) Видовете финансиране и методите за изпълнение по настоящото Решение следва да се избират в зависимост от способността им за осъществяване на специфичните цели на действията и за постигане на резултати, като се вземат предвид по-специално разходите за проверките, административната тежест и очакваният риск от неспазване. По отношение на безвъзмездните средства това следва да включва разглеждане на възможността за използването на еднократни суми, единни ставки и таблици за разходите за единица продукт,

ПРИЕХА НАСТОЯЩОТО РЕШЕНИЕ:

ГЛАВА І

**ОБЩИ РАЗПОРЕДБИ**

Член 1

**Предмет**

С настоящото решение се създава специфична програма за осъществяване на Рамковата програма за научни изследвания и иновации „Хоризонт Европа“ (наричана по-долу „специфичната програма“), както е посочено в член 1, параграф 3, буква а) от Регламент (ЕС) .../... *FP/RfP*.

В него се определят оперативните цели на специфичната програма, бюджетът за периода 2021—2027 г., правилата за осъществяване на специфичната програма и дейностите, които следва да бъдат извършени по специфичната програма.

Член 2

**Оперативни цели**

1. Специфичната програма допринася за постигането на общите и специфичните цели, предвидени в член 3 от Регламент... *FP/RfP Regulation*.

2. Специфичната програма има следните оперативни цели:

а) укрепване и разпространяване на върхови постижения;

б) засилване на сътрудничеството между различните сектори и дисциплини;

в) свързване и разработване на научноизследователски инфраструктури в рамките на европейското научноизследователско пространство;

г) засилване на международното сътрудничество;

д) привличане, обучение и задържане на работа на изследователи и новатори в европейското научноизследователско пространство, включително чрез мобилност на изследователите;

е) насърчаване на отворената наука и осигуряване на видимост за обществеността и открит достъп до резултати;

ж) активно разпространение и използване на резултати, по-специално за разработване на политики;

з) подкрепа за осъществяването на приоритетите на политиката на ЕС;

и) укрепване на връзката между научните изследвания и иновациите и други политики, в това число и Целите за устойчиво развитие;

й) допринасяне, чрез мисии за научни изследвания и иновации („НИИ“), за постигането на амбициозни цели в рамките на определен срок;

к) включване на гражданите и крайните потребители в съвместното проектиране и в процесите на съвместно създаване;

л) подобряване на научната комуникация.

м) ускоряване на трансформацията на промишлеността;

н) подобряване на уменията за иновации;

о) насърчаване на създаването и разрастването на иновационни дружества, по-специално МСП;

п) подобряване на достъпа до рисково финансиране, по-специално когато пазарът не осигурява надеждно финансиране.

3. В рамките на целите, посочени в параграф 2, могат да се вземат предвид нови и непредвидени потребности, възникващи в хода на осъществяване на специфичната програма. Когато е надлежно обосновано, това може да включва реагиране на нововъзникващи възможности, кризи и заплахи, както и на потребности във връзка с разработването на нови политики на Съюза.

*Член 3*

**Структура**

1. В съответствие с член 4, параграф 1 от Регламент... *FP/RfP* специфичната програма се състои от следните части:

* + 1. Стълб I „Отворена наука“ със следните компоненти:

а) Европейски научноизследователски съвет (ЕНС), както е описан в приложение I, стълб I, раздел 1;

б) действия „Мария Склодовска-Кюри“ (МСК), както са описани в приложение I, стълб I, раздел 2;

в) научноизследователски инфраструктури, както са описани в приложение I, стълб I, раздел 3;

* + 1. Стълб II „Глобални предизвикателства и конкурентоспособност на промишлеността“ със следните компоненти:

а) клъстер „Здравеопазване“, както е описан в приложение I, стълб II, раздел 1;

б) клъстер „Приобщаващо и сигурно общество“, както е описан в приложение I, стълб II, раздел 2;

в) клъстер „Цифрова сфера и промишленост“, както е описан в приложение I, стълб II, раздел 3;

г) клъстер „Климат, енергия и мобилност“, както е описан в приложение I, стълб II, раздел 4;

д) клъстер „Храни и природни ресурси“, както е описан в приложение I, стълб II, раздел 5;

е) преки дейности на Съвместния изследователски център (JRC) извън ядрената област, както е описано в приложение I, стълб II, раздел 6;

* + 1. Стълб III „Отворени иновации“ със следните компоненти:

а) Европейски съвет по иновациите (ЕСИ), както е описан в приложение I, стълб III, раздел 1;

б) Европейски иновационни екосистеми, както са описани в приложение I, стълб III, раздел 2;

в) Европейски институт за иновации и технологии (EIT), както е описан в приложение I, стълб III, раздел 3.

* + 1. Част „Укрепване на европейското научноизследователско пространство“ със следните компоненти:

а) обмен на високи постижения, както е описано в приложение I, част „Укрепване на европейското научноизследователско пространство“, раздел 1;

б) реформиране и засилване на европейската система за НИИ, както е описано в приложение I, част „Укрепване на европейското научноизследователско пространство“, раздел 2.

2. Дейностите, които трябва да бъдат извършени съгласно частите, посочени в параграф 1, са посочени в приложение I.

*Член 4*

**Бюджет**

1. В съответствие с член 9, параграф 1 от Регламент ... *FP/RfP* финансовият пакет за осъществяването на специфичната програма за периода 2021—2027 г. е 94 100 000 000 евро по текущи цени.

2. Сумата, посочена в параграф 1 от настоящия член, се разпределя между компонентите, определени в член 3, параграф 1 от настоящото решение, в съответствие с член 9, параграф 2 от Регламент *FP/RfP*. Прилагат се разпоредбите на член 9, параграфи 3—8 от Регламент... FP/RfP.

ГЛАВА II

**ОСЪЩЕСТВЯВАНЕ И ПРОГРАМИРАНЕ**

Член 5

**Мисии**

1. За всяка мисия може да бъде създаден комитет за мисията. Той се състои от около 15 високопоставени лица, включително относими представители на крайните потребители. Комитетът за мисията предоставя консултации по отношение на следното:

а) съдържанието на работните програми и тяхното преразглеждане, доколкото е необходимо за постигането на целите на мисията, разработени съвместно със заинтересованите страни и обществеността, когато е относимо;

б) действия по коригиране или прекратяване, ако е целесъобразно, въз основа на оценки за изпълнение на мисията;

в) подбор на експерти оценители, брифинг на експерти оценители и критерии за оценка и тяхната относителна тежест;

г) рамкови условия, които допринасят за постигане на целите на мисията;

д) комуникация.

2. Специфични разпоредби за даване на възможност за ефикасен и гъвкав портфейлен подход могат да бъдат установени в работната програма, предвидена в член 11.

Член 6

**Европейски научноизследователски съвет**

1. Комисията създава Европейски научноизследователски съвет („ЕНС“) за осъществяване на действията по стълб I, „Отворена наука“, които се отнасят до ЕНС. ЕНС е правоприемник на ЕНС, създаден с Решение C(2013) 1895[[7]](#footnote-8).

2. ЕНС се състои от независим научен съвет, предвиден в член 7, и от специализирана изпълнителна структура, предвидена в член 8.

3. ЕНС има председател, който се избира сред утвърдени и международно признати учени.

Председателят се назначава от Комисията въз основа на прозрачна процедура, включваща специален независим комитет по подбора, за период от четири години, който може да бъде подновен еднократно. Процедурата по подбор и избраният кандидат следва да бъдат одобрени от научния съвет.

Председателят е същевременно председател на научния съвет и осигурява неговото ръководство и връзка със специализираната изпълнителна структура, и го представлява в научната общност.

4. ЕНС функционира съгласно принципите за високи научни постижения, автономност, ефикасност, ефективност, прозрачност и отчетност. Той гарантира непрекъснатост на дейностите, провеждани от ЕНС по силата на Решение .../ЕО.

5. Дейностите на ЕНС подкрепят научни изследвания, извършвани във всички области, от самостоятелни и международни екипи в условията на конкуренция на европейско равнище.

6. Комисията действа като гарант на автономността и почтеността на ЕНС и гарантира, че той изпълнява правилно възложените му задачи.

Комисията гарантира, че осъществяването на действията на ЕНС е в съответствие с принципите, установени в параграф 4 от настоящия член, както и с общата стратегия на ЕНС, посочена в член 7, параграф 2, буква а), установена от научния съвет.

Член 7

**Научен съвет на ЕНС**

1. Научният съвет е съставен от учени, инженери и представители на академичната общност, които са най-реномирани и с подходящ опит, както от жени, така и от мъже от различни възрастови групи, представляващи разнообразни научноизследователски области и действащи в лично качество, независими от външни интереси.

Членовете на научния съвет се назначават от Комисията след независима и прозрачна процедура за тяхното определяне, съгласувана с научния съвет, включително след консултация с научната общност и доклад до Европейския парламент и до Съвета.

Мандатът им е ограничен до четири години и може да бъде подновен веднъж на основата на ротационна система, която гарантира приемственост на работата на научния съвет.

2. Научният съвет определя:

а) цялостната стратегия за ЕНС;

б) работната програма за изпълнение на дейностите на ЕНС;

в) методите и процедурите за партньорска проверка и за оценка на предложенията, въз основа на които се определят предложенията, които ще бъдат финансирани;

г) позицията си по всеки въпрос, който от научна гледна точка може да подобри постиженията и въздействието на ЕНС, както и качеството на извършваните научни изследвания;

д) кодекс на поведение, отнасящ се, наред с другото, до избягването на конфликти на интереси.

Комисията се отклонява от позициите на научния съвет, определени в съответствие с първа алинея, букви а), в), г) и д), само когато счита, че разпоредбите на настоящото решение не са спазени. В този случай Комисията приема мерки за запазване на непрекъснатостта на осъществяването на специфичната програма и за постигане на нейните цели, като посочва точките на отклонение от позициите на научния съвет и надлежно ги обосновава.

3. Научният съвет действа в съответствие с мандата, определен в приложение I, стълб I, раздел 1.

4. Научният съвет действа изключително в интерес на постигането на целите на ЕНС, в съответствие с принципите, определени в член 6. Той действа почтено и неподкупно и изпълнява ефикасно своята работа с възможно най-голяма степен на прозрачност.

Член 8

**Специализирана изпълнителна структура на ЕНС**

1. Специализираната изпълнителна структура отговаря за административното прилагане и изпълнението на програмата, както е описано в приложение I, стълб I, раздел 1. Тя предоставя подкрепа на научния съвет на ЕНС при изпълнението на всички негови задачи.

2. Комисията гарантира, че специализираната изпълнителна структура следва стриктно, ефикасно и с необходимата гъвкавост единствено целите и изискванията на ЕНС.

Член 9

**Европейски съвет по иновациите**

1. Комисията създава Европейски съвет по иновациите („ЕСИ“) за осъществяване на действията по стълб III „Отворени иновации“, които се отнасят до ЕСИ. ЕСИ функционира в съответствие със следните принципи: съсредоточаване върху водещите до пробив и дисруптивните иновации, самостоятелност, способност за поемане на риск, ефикасност, ефективност, прозрачност и отчетност.

2. ЕСИ включва комитет на високо равнище („комитет на ЕСИ“), предвиден в член 10. .

3. Комисията гарантира, че работата на ЕСИ:

а) е в съответствие с принципите, установени в параграф 1 от настоящия член, като взема надлежно предвид становището на комитета на ЕСИ относно общата стратегия за ЕСИ, посочена в член 10, параграф 1, буква а); и

б) не води до нарушения на конкуренцията в ущърб на общия интерес.

4. За целите на управлението на смесеното финансиране на ЕСИ Комисията използва непряко управление, или, когато това е невъзможно, може да създаде дружество със специално предназначение. Комисията ще се стреми да осигури участие на други публични и частни инвеститори. Когато това е невъзможно при първоначалното създаване, дружеството със специално предназначение се структурира по такъв начин, че да може да привлича други публични или частни инвеститори с цел увеличаване на ефекта на ливъридж от финансовия принос на Съюза.

Член 10

**Комитет на ЕСИ**

1. Комитетът на ЕСИ предоставя консултации на Комисията по отношение на:

а) цялостната стратегия за компонента ЕСИ по стълб III „Отворени иновации“;

б) работната програма за изпълнение на действията на ЕСИ;

в) критериите за оценка на иновативността и рисковия профил на предложенията и подходящия баланс на безвъзмездните средства, собствения капитал и другите форми на финансиране за „Ускорител“ на ЕСИ;

г) установяването на стратегически портфейл от проекти;

д) профила на ръководители на програми.

2. При поискване комитетът на ЕСИ може да отправя препоръки към Комисията относно:

а) всеки въпрос, който от гледна точка на иновациите може да укрепи и насърчи иновационните екосистеми в цяла Европа, постиженията и въздействието на целите на компонента ЕСИ и на капацитета на новаторските предприятия да разгърнат решенията си;

б) установяването, в сътрудничество със съответните служби на Комисията, на възможни регулаторни пречки, пред които са изправени предприемачите, по-специално тези, които са получили подкрепа в рамките на компонента ЕСИ;

в) тенденциите при нововъзникващите технологии от портфейла на ЕСИ, с оглед осигуряване на информация за програмирането в други части на специфичната програма;

г) определянето на конкретни въпроси, при които е необходима консултация с комитета на ЕСИ.

Комитетът на ЕСИ действа в интерес на постигане на целите на компонента ЕСИ. Той действа почтено и неподкупно и изпълнява своята работа ефикасно и по прозрачен начин.

Комитетът на ЕСИ действа в съответствие с мандата си, определен в приложение I, стълб III, раздел 1.

3. Комитетът на ЕСИ се състои от 15 до 20 високопоставени лица от различни части на иновационната екосистема на Европа, включително предприемачи, корпоративни ръководители, инвеститори и изследователи. Той допринася за действията за популяризиране, като членовете на комитета на ЕСИ се стремят да повишат престижа на марката ЕСИ.

Членовете на комитета на ЕСИ се назначават от Комисията след открита покана за представяне на кандидатури или покана за изразяване на интерес, или и двете, което от двете бъде сметнато за по-подходящо от Комисията, и като се отчита необходимостта от баланс по отношение на експертните познания, пола, възрастта и географското разпределение.

Техният мандат е ограничен до две години, като може да бъде двукратно подновяван, със система за непрекъснато обновяване на назначенията (назначаване на членове на всеки две години).

4. Комитетът на ЕСИ има председател, който се назначава от Комисията след прозрачна процедура по подбор. Председателят е широкоизвестна публична личност, свързана със сферата на иновациите.

Председателят се назначава за срок от четири години, който може да се подновява веднъж.

Председателят председателства комитета на ЕСИ, подготвя заседанията му, възлага задачи на членовете и може да създава специализирани подгрупи, по-специално за установяване на тенденции при нововъзникващи технологии от портфейла на ЕСИ. Той/тя популяризира ЕСИ, действа като участник в диалога с Комисията и представлява ЕСИ в сферата на иновациите. Комисията може да предвиди административна подкрепа за председателя на Европейския съвет с оглед поемането на неговите задължения.

5. Комисията установява кодекс на поведение, отнасящ се, наред с другото, до избягването на конфликти на интереси. Очаква се членовете на комитета на ЕСИ да приемат кодекса на поведение при встъпването си в длъжност.

*Член 11*

**Работни програми**

1. Програмата се осъществява чрез работните програми, посочени в член 110 от Финансовия регламент. Те следва да бъдат изготвени след процес на стратегическо планиране, както е описано в приложение I към настоящото решение.

В работните програми се определя, когато това е уместно, общата сума, запазена за операции за смесено финансиране.

2. Комисията приема, посредством актове за изпълнение, отделни работни програми за изпълнението на действия в рамките на следните компоненти, както е посочено в член 3, параграф 1 от настоящото решение:

а) ЕСИ, за който работната програма е установена от научния съвет по член 7, параграф 2, буква б), в съответствие с процедурата по консултиране, посочена в член 12, параграф 3. Комисията се отклонява от работната програма, установена от научния съвет, само когато счита, че тя не е в съответствие с разпоредбите на настоящото решение. В този случай Комисията приема работната програма посредством акт за изпълнение в съответствие с процедурата по разглеждане, посочена в член 12, параграф 4. Комисията надлежно обосновава тази мярка;

б) всички клъстери в рамките на стълб „Глобални предизвикателства и конкурентоспособност на промишлеността“, МСК, научноизследователските инфраструктури, подкрепата за иновационни екосистеми, споделяне на високи постижения и реформиране и подобряване на европейската система за НИИ, в съответствие с процедурата по разглеждане, посочена в член 12, параграф 4;

в) ЕСИ, за който работната програма се изготвя след консултация с комитета на ЕСИ по член 10, параграф 1, буква б), в съответствие с процедурата по разглеждане, посочена в член 12, параграф 4.

г) JRC, за който многогодишната работна програма взема предвид становището на управителния съвет на JRC, посочен в Решение 96/282/Евратом.

3. В допълнение към изискването по член 110 от Финансовия регламент работните програми, посочени в параграф 2 от настоящия член, в зависимост от случая, включват:

а) посочване на сумата, разпределена за всяко действие и мисия, и индикативен график за изпълнение;

б) за безвъзмездни средства — приоритетите, критериите за подбор и възлагане и относителната тежест на различните критерии за възлагане, както и максималният дял на финансирането от общия размер на допустимите разходи;

в) сумата, разпределена за смесено финансиране в съответствие с членове 41—43 от Регламент … *FP/RfP*;

г) всякакви допълнителни задължения за бенефициерите, в съответствие с членове 35 и 37 от Регламент … *FP/RfP*.

Член 12

**Процедура на комитет**

1. Комисията се подпомага от комитет[[8]](#footnote-9). Този комитет е комитет по смисъла на Регламент (ЕС) № 182/2011.

2. Комитетът заседава в различни състави, както е определено в приложение II, в зависимост от темата, която ще се обсъжда.

3. При позоваване на настоящия параграф се прилага член 4 от Регламент (ЕС) № 182/2011.

4. При позоваване на настоящия параграф се прилага член 5 от Регламент (ЕС) № 182/2011.

5. Когато становището на комитета трябва да бъде получено по писмена процедура, тази процедура се прекратява без резултат, ако в рамките на срока за даване на становище председателят на комитета вземе такова решение или обикновено мнозинство от членовете на комитета отправят такова искане.

6. Комисията информира редовно комитета относно общия напредък на осъществяването на специфичната програма и му предоставя навременна информация относно всички действия, които са предложени или финансирани по „Хоризонт Европа“, така както е посочено в приложение III.

ГЛАВА III

**ПРЕХОДНИ И ЗАКЛЮЧИТЕЛНИ РАЗПОРЕДБИ**

Член 13

**Отмяна**

Решение 2013/743/ЕС се отменя, считано от 1 януари 2021 г.

Член 14

**Преходни разпоредби**

1. Настоящото решение не засяга продължаването или изменението на засегнатите действия до тяхното приключване, по Решение 2013/743/ЕС, което продължава да се прилага към засегнатите действия до тяхното приключване.

При необходимост всички неприключени задачи на комитета, създаден по силата на Решение 2013/743/ЕС, се поемат от комитета, посочен в член 12 от настоящото решение.

2. Финансовият пакет за специфичната програма може да обхваща и разходи за техническа и административна помощ, необходими за гарантиране на прехода между специфичната програма и мерките, приети по нейния предшественик, Решение 2013/743/ЕС.

*Член 15*

**Влизане в сила**

Настоящото решение влиза в сила на двадесетия ден след деня на публикуването му в *Официален вестник на Европейския съюз*.

Адресати на настоящото решение са държавите членки.

Съставено в Брюксел на […] година.

За Европейския парламент За Съвета

Председател Председател

Работен документ за подготовката на основните актове за периода след 2020 г.

***Законодателна финансова обосновка***

***приложена към специфичната програма за осъществяване на „Хоризонт Европа“***

1. РАМКА НА ПРЕДЛОЖЕНИЕТО/ИНИЦИАТИВАТА

1.1. Наименование на предложението/инициативата

1.2. Съответни области на политиката *(програмен клъстер)*

1.3. Естество на предложението/инициативата

1.4. Мотиви за предложението/инициативата

1.5. Срок на действие и финансово отражение

1.6. Планирани методи на управление

2. МЕРКИ ЗА УПРАВЛЕНИЕ

2.1. Правила за мониторинг и докладване

2.2. Система за управление и контрол

2.3. Мерки за предотвратяване на измами и нередности

3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

3.1. Съответни функции от многогодишната финансова рамка и разходни бюджетни редове

3.2. Очаквано отражение върху разходите

3.2.1. Обобщение на очакваното отражение върху разходите

3.2.2. Очаквано отражение върху бюджетните кредити за административни разходи

3.2.3. Финансов принос от трети страни

3.3. Очаквано отражение върху приходите

**ЗАКОНОДАТЕЛНА ФИНАНСОВА ОБОСНОВКА**

1. РАМКА НА ПРЕДЛОЖЕНИЕТО/ИНИЦИАТИВАТА

1.1. Наименование на предложението/инициативата

Специфична програма за осъществяване на „Хоризонт Европа“

1.2. Съответни области на политиката *(програмен клъстер)*

01 — Научни изследвания и иновации

1.3. Предложението/инициативата е във връзка с:

🗹**ново действие**

🞎**ново действие след пилотен проект/подготвително действие**[[9]](#footnote-10)

🞎 **продължаване на съществуващо действие**

🞎**сливане или пренасочване на едно или няколко действия към друго/ново действие**

1.4. Мотиви за предложението/инициативата

1.4.1. Изисквания, които трябва да бъдат изпълнени в краткосрочна или дългосрочна перспектива, включително подробен график за изпълнението на инициативата

* да се подпомогне създаването и разпространението на висококачествени нови знания, технологии и решения на глобалните предизвикателства;
* да се засили въздействието на научните изследвания и иновациите в разработването, подкрепата и прилагането на политиките на ЕС, и възприемането на новаторски решения в промишлеността и обществото, чрез които да се атакуват глобалните предизвикателства;
* да се насърчат всички форми на иновации, включително водещите до пробив иновации, и да се засили пазарното внедряване на новаторски решения;
* да се оптимизират престациите по Програмата с оглед на въздействието.

1.4.2. Добавена стойност от участието на Съюза (може да е в резултат от различни фактори, например ползи по отношение на координацията, правна сигурност, по-добра ефективност или взаимно допълване). За целите на тази точка „добавена стойност от участието на Съюза“ е стойността, която е резултат от намесата на ЕС и е допълнителна спрямо стойността, която би била създадена само от отделните държави членки.

Научните изследвания и иновациите (НИИ) са ключова част от основаното на знания общество, както и област, в която благодарение на силното европейско измерение е възможно да бъдат привлечени допълнителни средства на национално равнище без доказателства за заместване. Обичайно проектите в областта на НИИ, избрани за финансиране от ЕС, се възползват от по-високото равнище на сътрудничество на равнище ЕС или на международното равнище и са с мащаб, обхват и степен на сложност, които биха попречили на осъществяването им единствено с национално финансиране (83 % от проектите в областта на НИИ в ЕС не биха били осъществени без подпомагането от ЕС). В свят, в който конкуренцията в областта на технологиите е висока, липсата на инвестиции в НИИ на равнище ЕС би довела до спад на глобалната конкурентоспособност на ЕС с предвидими икономически, социални и екологични въздействия.

|  |
| --- |
| Конкретните ползи от инвестициите на ЕС в областта на НИИ са:   * повишаване на конкурентоспособността на ЕС чрез създаването на транснационални и мултидисциплинарни мрежи и нови пазари, с положително разпространение на знания и трансфер на технологии в целия Съюз, с оглед подготовка внедряването на нови продукти и услуги (при финансираните от ЕС екипи в областта на НИИ има с 40 % по-голяма вероятност от екипите, които не са финансирани от ЕС, да им бъдат предоставени патенти, които също така са с по-високо качество и търговска стойност); * обединяване на публични и частни ресурси и знания за достигане на критична маса за преодоляването на глобалните предизвикателства и за заемане на водещи позиции в ЕС и на световните пазари (например само действие на равнище ЕС може да допринесе за преодоляване на неравномерното разпределение на пациенти, засегнати от редки заболявания, както и липсата на стандартизация и данни); * укрепване на високите научни постижения чрез конкуренция и сътрудничество в рамките на целия ЕС (финансираните от ЕС рецензирани публикации са цитирани над два пъти повече от средното в световен мащаб); * засилване на подкрепата за създаването и разгръщането на водещи до пробив иновации с потенциал за създаване на пазари (МСП, подпомагани чрез финансиране от ЕС за НИИ, се разрастват по-бързо, отколкото сравними МСП, които не са финансирани от ЕС); * увеличаване на привлекателността на ЕС като място за образование, научни изследвания, иновации и бизнес (финансираните от ЕС екипи се разрастват по-бързо и привличат в два пъти по-голяма степен сътрудничество с екипи извън ЕС); * оказване на положителен структуриращ ефект върху националните НИИ екосистеми (Европейският научноизследователски съвет се превърна в символ на високи постижения в световен мащаб, като предизвиква национални и институционални промени за подкрепа и привличане на своите получатели на безвъзмездни средства); * осигуряване солидна база от знания за създаването на политики (например работата на Междуправителствения комитет на ООН по изменение на климата разчита в значителна степен на финансирани от ЕС научни изследвания). |

1.4.3. Поуки от подобен опит в миналото

Рамковите програми на ЕС са оказали значително и дълготрайно въздействие, както се вижда от последователните оценки, които се извършват, откакто през 1984 г. Съюзът започна да инвестира в НИИ. Въпреки че европейските програми за научни изследвания и иновации са постигнали успех, могат да бъдат взети важни поуки от миналото, от обратната информация от заинтересованите страни, както и от аналитични изследвания. Към научните изследвания, иновациите и образованието следва да се подхожда по-координирано и съгласувано с другите политики, а резултатите от научните изследвания следва да се разпространяват по-добре и да се оползотворяват в нови продукти, процеси и услуги. Интервенционната логика на програмите на ЕС за подпомагане следва да се разработва по по-целенасочен, конкретен, подробен, приобщаващ и прозрачен начин. Следва да се подобри достъпът до програмата и да се увеличи участието на новосъздадените предприятия, МСП, промишлеността, ЕС-13 и участието извън ЕС. Мониторингът и оценката се нуждаят от укрепване.

В съобщението относно междинната оценка на програмата „Хоризонт 2020“ са набелязани няколко области, в които е необходимо подобрение. Констатациите от междинната оценка на „Хоризонт 2020“ се основават на разнообразни отзиви от заинтересованите страни и на стратегическите препоръки на Групата на високо равнище за постигането на максимално въздействие от програмите на ЕС за НИИ (Групата на високо равнище „Лами“).

Те могат да бъдат обобщени, както следва:

а. по-нататъшно опростяване.

б. подкрепа за водещи до пробив иновации.

в. оказване на повече въздействие чрез ориентиране към мисии и участие на гражданите.

г. засилване на полезните взаимодействия с други програми за финансиране и политики на ЕС.

д. укрепване на международното сътрудничество.

е. повишаване на отвореността.

ж. рационализиране на финансирането.

1.4.4. Съгласуваност и евентуална синергия с други актове

|  |
| --- |
| Програмата „Хоризонт Европа“ е замислена да се осъществява така, че да позволява полезно взаимодействие с други програми за финансиране от Съюза, по-специално чрез договорености за допълнително финансиране от програми на ЕС, когато условията за управление позволяват това; или последователно, чрез редуване, или чрез комбиниране на средства, включително за съвместното финансиране на действия.  Неизчерпателен списък на такива договорености и на програми за финансиране включва полезни взаимодействия със следните програми:   * Обща селскостопанска политика (ОСП) * Европейски фонд за регионално развитие (ЕФРР) * Европейски социален фонд (ЕСФ) * Програма за единния пазар * Европейска космическа програма * Механизъм за свързване на Европа (МСЕ) * Програма „Цифрова Европа“ * Програма „Еразъм“ * Инструмент за външно финансиране * Фонд InvestEU * Програма за научни изследвания и обучение на Европейската общност за атомна енергия. |

1.5. Срок на действие и финансово отражение

🗹**ограничен срок на действие**

* 🗹 в сила от 1.1.2021 г. до 31.12.2027 г.
* 🗹 Финансово отражение от 1.1.2021 г. до 31.12.2027 г. за бюджетни кредити за поети задължения и от 1.1.2021 г. до 31.12.2033 г. за бюджетни кредити за плащания.

🞎**неограничен срок на действие**

* Изпълнение с период на започване на дейност от ГГГГ до ГГГГ,   
  последван от функциониране с пълен капацитет.

1.6. Планирани методи на управление[[10]](#footnote-11)

🗹**Пряко управление** от Комисията

* 🗹 от нейните служби, включително от нейния персонал в делегациите на Съюза;
* 🗹 от изпълнителните агенции.

🞎**Споделено управление** с държавите членки

🗹**Непряко управление** чрез възлагане на задачи по изпълнението на бюджета на:

* 🞎 трети държави или на органите, определени от тях;
* 🗹 международни организации и техните агенции (да се уточни);
* 🞎 ЕИБ и Европейския инвестиционен фонд;
* 🗹 органите, посочени в членове 70 и 71 от Финансовия регламент;
* 🗹 публичноправни органи;
* 🗹 частноправни органи със задължение за обществена услуга, доколкото предоставят подходящи финансови гаранции;
* 🗹 органи, уредени в частното право на държава членка, на които е възложено осъществяването на европейско партньорство, и които предоставят подходящи финансови гаранции;
* 🞎 лица, на които е възложено изпълнението на специфични действия в областта на ОВППС съгласно дял V от ДЕС, и които са посочени в съответния основен акт.
* *Ако е посочен повече от един метод на управление, пояснете в частта „Забележки“.*

Забележки

При осъществяването на дейностите по програма „Хоризонт Европа“ ще бъдат следвани основните принципи, установени за „Хоризонт 2020“, като се очаква съществена част от общия бюджет за „Хоризонт Европа“ да се изпълнява чрез специално разработени методи на управление.

Очаква се, че Комисията ще продължи да насочва по-голямата част от средствата чрез изпълнителни агенции, с допълнителни действия, извършвани от органи на Съюза или от други органи, на които е възложено изпълнението на бюджета при непряко управление, създадени съгласно членове 185 и 187 от ДФЕС и насочени към специфични приоритети.

Видовете изпълнителни органи, които се очаква да бъдат създадени/подновени за „Хоризонт Европа“, са:

• Изпълнителни агенции;

• Смесени предприятия (член 187 от ДФЕС);

• Публично-частни партньорства (член 185 от ДФЕС);

• Европейски институт за иновации и технологии

Известно рационализиране ще се извърши на равнището на партньорствата (които ще бъдат представени с новия общ термин „европейски партньорства“), с основен акцент върху рационализирането на настоящата структура и броя на съществуващите образувания и за да може системата на партньорствата да стане по-съгласувана както във вътрешен план (в рамките на РП), така и външно (по-добра координация с други програми на Съюза и с външни партньори). Независимо от това тази рационализация няма да има въздействие върху използваните понастоящем правни форми.

2. МЕРКИ ЗА УПРАВЛЕНИЕ

2.1. Правила за мониторинг и докладване

*Да се посочат честотата и условията.*

Определени са краткосрочни, средносрочни и дългосрочни показатели въз основа на редица пътища на въздействие. Разработени са правила за докладване за участниците, като са взети предвид тези показатели, но също и със съзнателното намерение да се ограничи административната тежест за участниците. Винаги, когато е възможно, данните ще бъдат събирани от отворени източници.

Всички данни за процесите на управление (заявления, процент на успеваемост, време за отпускане на безвъзмездни средства, вид на бенефициерите и др.) ще се събират и съхраняват, като се предоставят на разположение в реално време посредством специално съхранение на данни. Днес референтната система (CORDA) функционира добре и е на разположение на държавите членки, както и на други заинтересовани органи.

Ще бъде изготвен доклад, който дава информация за процесите на управление (от година първа), а постепенно и информация относно крайните продукти и резултатите. Планирани са междинна оценка и окончателна оценка.

Освен това преките действия на JRC се оценяват вътрешно чрез ежегодна вътрешна проверка и външно чрез партньорска проверка от редица експерти на високо равнище, подбрани в консултация с Управителния съвет на JRC;

2.2. Системи за управление и контрол

2.2.1. Обосновка на предложените начини за управление, механизми за финансиране на изпълнението, начини за плащане и стратегия за контрол

Рамковата програма за научни изследвания и иновации ще се осъществява чрез пряко и непряко управление. Няма съществени промени от рамковата програма „Хоризонт 2020“. Допълнителни мерки за опростяване ще се прилагат обаче винаги, когато е възможно.

В рамките на „Хоризонт 2020“, до края на февруари 2018 г. са получени 154 000 предложения (заедно с 537 000 индивидуални заявления), подписани са 18 000 договора (със 79 000 индивидуални участия). Въпреки рязкото увеличаване на броя на предложенията в сравнение със Седмата рамкова програма, 95 % от договорите са подписани в рамките на 8-месечния срок, определен от законодателството. Общите ИТ системи и бизнес процеси гарантираха ефикасност на всички равнища. Общ център за подкрепа предоставя разходно ефективни услуги за всички служби на Комисията, отговарящи за осъществяването на предходните рамкови програми, с текущи разходи от около 0,7 % от разходите през 2017 г. Валидирането на правни образувания и организацията на оценките на проекти са централизирани в Изпълнителната агенция за научни изследвания, което води до икономии от мащаба и осигурява ефикасна организация на оценките.

По-стеснената прогнозна оценка на разходите на системата за контрол (оценка, подбор, управление на проекти, предварителни и последващи проверки) е в границите на 3—4 % при различните служби на Комисията, отговарящи за осъществяването на предходните рамкови програми за 2017 г. (включително разходи за управлението на Седмата рамкова програма и „Хоризонт 2020“). Това се счита за разумен разход в контекста на усилията, необходими за гарантиране, че целите са постигнати, и на броя на сделките.

Тази стратегия за контрол се основава на:

— процедури за подбор на най-добрите проекти и превръщането им в правни инструменти;

— управление на проекти и договори през целия жизнен цикъл на всеки проект;

— предварителни проверки на 100 % от исканията за плащане;

— сертификати за финансовите отчети над определен праг, и сертифициране на методологиите за изчисляване на единичните разходи или предварителна оценка за голяма научноизследователска инфраструктура на доброволна основа;

— последващи одити (представителни и основани на риска извадки) върху извадка от изплатени искания;

— и научна оценка на резултатите от проектите.

Първите данни от одити на „Хоризонт 2020“ показват, че процентите на грешка са били запазени в рамките на очаквания диапазон (вж. раздел 2.2.2). Това показва, че вече въведените мерки за опростяване, дори ако все още може да бъдат допълнително разработени, са били ефективни.

При непряко управление Комисията ще използва следните органи за изпълнение на бюджета, когато това е уместно, разходно-ефективно и осигурява силен ефект на ливъридж:

— Институционализирани европейски партньорства (член 185 или член 187 от ДФЕС).

Тези органи подлежат на редовни оценки, за да се гарантира, че продължават да бъдат подходящи за постигане на целите на Програмата. Стратегиите за контрол на надзора на органите, действащи при непряко управление, са разработени или ще бъдат разработени.

При прякото управление Комисията ще продължи да разчита до голяма степен на изпълнителни агенции, създадени в съответствие с Регламент (ЕО) № 58/2003 на Съвета. Делегирането на дейности на изпълнителните агенции подлежи на задължителен независим предварителен анализ на разходите и ползите и изпълнителните агенции преминават редовни оценки, извършвани от външни експерти. Горепосоченият анализ на разходите и ползите ще отчита и разходите за контрол и надзор. Междинните оценки, извършени през 2012 и през 2015 г., потвърждават високата ефикасност и добавена стойност на изпълнителните агенции при осъществяването на програмата.

2.2.2. Информация относно установените рискове и системите за вътрешен контрол, създадени с цел намаляването им

Основният модел за финансиране до момента е бил възстановяването на допустимите разходи. Както Европейската сметна палата последователно е посочвала, за последен път в годишния си доклад за 2016 г., „основният риск за редовността на операциите се състои в това, че бенефициерите могат да декларират недопустими разходи, които да не бъдат открити или коригирани, преди [възстановяването]. Този риск е особено висок за Седмата рамкова програма, чиито сложни правила за допустимост често се тълкуват погрешно от бенефициерите (особено от бенефициерите, които не са запознати в дълбочина с правилата, като например МСП, образувания, участващи за пръв път и такива от държави извън ЕС)“.

Сметната палата призна значението на опростяванията, въведени в „Хоризонт 2020“. Тя обаче препоръча в годишния си доклад за 2016 г. по-широко използване на опростените варианти за разходите (ОВР). Такива ОВР вече са влезли в употреба в части от програмата, или за конкретни видове разходи.

За безвъзмездните средства прогнозният представителен процент на грешките за Седмата рамкова програма е бил 5 %, с „остатъчен“ процент на грешки от около 3 %, след като са взети предвид всички възстановявания и корекции, които са били или ще бъдат приложени. Независимо от това, процентите на грешки са били по-ниски в онези части от програмата, в които е било възможно да се използват по-широко опростените варианти за разходите (ОВР) и/или когато е участвала малка и стабилна група бенефициери. Това включва безвъзмездните средства от Европейския научноизследователски съвет и действията „Мария Кюри“.

Първите резултати от програмата „Хоризонт 2020“ предполагат представителен процент на грешки от около 3 %, с остатъчен процент на грешки под 2,5 %. Следва обаче да се има предвид, че това е ранна прогнозна оценка, която следва да се използва с повишено внимание, като изглежда, че ще се повиши, вероятно на ниво от 3—4 % (нивото на грешка, предвидено от Комисията за нейното предложение за „Хоризонт 2020“ беше 3,5 %, въпреки че то не е взело предвид различни допълнителни усложнения, добавени по време на законодателния процес). Остатъчният процент на грешки следва да остане някъде под 3 %, като все още е твърде рано да се каже дали ще бъде постигнат размер от 2 %. Комисията все още счита, че процентите на грешки за безвъзмездните средства от Европейския научноизследователски съвет и действията „Мария Склодовска-Кюри“ ще останат под 2 %.

Някои грешки възникват, тъй като бенефициери не са разбрали правилата. Тези грешки могат да бъдат преодолени чрез опростяване, въпреки че винаги ще остане известна комплексност. Други грешки възникват, тъй като бенефициери не са спазвали правилата. Въпреки че това е в малък брой случаи, опростяване на действащите правила няма да реши този въпрос.

Извършеният анализ на процента на грешките[[11]](#footnote-12) при проведените досега одити на „Хоризонт 2020“ показват, че:

— около 63 % от грешките се отнасят до грешки при начисляване на разходите за персонал. Установени обичайни проблеми са неправилно изчисляване на отработените часове; неточни ставки или неточен брой начислени часове.

— около 22 % от грешките се отнасят до други преки разходи (различни от тези за персонал). Най-обичайната грешка, която е установена, е липсата на пряко измерване на разходите.

— около 6 % от грешките се отнасят до разходи по подизпълнителски договори, 4 % — за пътни разходи и 5 % за други категории. Следва да се има предвид, че грешките, отнасящи се за непреките разходи, които представляват 28 % от грешките в Седмата рамкова програма, са сведени почти до нула благодарение на въвеждането на фиксираната ставка за покриване на непреките разходи.

Грешките, констатирани при одити по „Хоризонт 2020“, показват, че някои биха могли да бъдат избегнати чрез опростяване и избягването на ненужния формализъм в правилата. Вече са направени някои промени по „Хоризонт 2020“ (например нови правила за вътрешно фактуриране и допълнително възнаграждение), а други ще бъдат направени, където е възможно, в „Хоризонт Европа“. Подобни промени обаче сега ще бъдат ограничени в своя ефект върху процента на грешки, като се избягват по принцип само малки грешки.

По-широкото използване на ОВР, например единни ставки и разходи за единица продукт, както и продължаващото опростяване на правилата, ще допринесат за намаляване на процента грешки по „Хоризонт 2020“, оценяван на 3—4 % на представителна основа в „Хоризонт Европа“. Независимо от това, намиращият се в основата проблем с грешките при метод на финансиране, основаван на възстановяване на допустимите разходи, остава. При такава система представителният процент грешки би могъл да бъде намален до 2,5 — 3,5 %, като остатъчният процент грешки след корекциите се очаква да бъде около 2 % (но не непременно под това).

При „Хоризонт 2020“ беше въведено финансирането с еднократни суми на МСП, етап 1 (плащане в размер на 50 000 евро при предоставянето на задоволителни научни резултати) и, чрез общности на знанието и иновациите на EIT, за финансиране на институционални разходи, свързани с осъществяването на магистърски програми, обозначени с EIT. Не се изисква допълнителна обосновка за тези плащания, като например фактури, графици, доказателства за плащане и др. Няма финансови грешки.

Финансирането с еднократни суми бе предложено за „Хоризонт 2020“, но бе счетено за неподходящо или прибързано. Независимо от това Комисията, в работната програма за 2018 г., прилага пилотни схеми, основани на финансиране с еднократни суми. В същото време тя предприе редица действия в областта на комуникацията, за да се разсеят опасенията на заинтересованите страни относно тази форма на финансиране.

Пилотната схема трябва да бъде оценена, по-специално за да се установи дали тя постига всички цели на Програмата (не само намаляването на процента на грешки). Несъмнено обаче по-широкото използване на финансиране с фиксирани ставки би намалило процента на грешки. То обаче ще придвижи рисковете към други етапи от системата за вътрешен контрол — оценката ще придобие по-голямо значение, както и оценката на престацията.

Предложението за „Хоризонт Европа“ позволява на Комисията да използва модела за финансиране с еднократни суми и Комисията възнамерява да използва по-широко този модел за финансиране. Все още обаче е твърде рано да се каже колко широко може да бъде използван той. Това ще зависи от резултатите от пилотните проекти, които се осъществяват в момента.

Броят на включените сделки означава, че високото ниво на систематичнш предварителни проверки би било много скъпо. Поради това настоящата стратегия за контрол се базира на основани на риска предварителни проверки и последващи проверки за оценка на нивото на грешките, както и за откриване и възстановяване на недопустими суми. Тъй като процентите на грешки са останали в рамките на установения диапазон, тази стратегия за контрол се счита за ефективна. Включено е по-нататъшно разработване на някои аспекти, например включването на одит на системи и процеси, но радикална промяна не се предлага.

2.2.3. Оценка и обосновка на разходната ефективност на проверките (съотношение „разходи за контрол ÷ стойност на съответните управлявани фондове“) и оценка на очакваната степен на риска от грешки (при плащане и при приключване)

По-стеснената прогнозна оценка на разходите на системата за контрол (оценка, подбор, управление на проекти, предварителни и последващи проверки) е в границите на 3—4 % при различните служби на Комисията, отговарящи за осъществяването на предходните рамкови програми за 2017 г. (включително разходи за управлението на Седмата рамкова програма и „Хоризонт 2020“). Това се счита за разумен разход в контекста на усилията, необходими за гарантиране, че целите са постигнати, и на броя на сделките.

Очакваният риск от грешки при плащания за безвъзмездна финансова помощ с модел на финансиране, основан на възстановяването на недопустимите разходи, е 2,5—3,5 %. Рискът от допускане на грешки към момента на приключване (след ефекта от проверките и корекциите) е около 2 % (но не непременно под това).

Очакваният риск от грешки за безвъзмездните средства с модел, основаващ се на финансиране с еднократни суми, е близо до 0 % (при плащането и при приключването).

Като цяло може да се очаква процентът на грешки да зависи от баланса между двата метода на финансиране (с възстановяване на допустими разходи и с еднократни суми). Комисията има за цел да прилага модела на финансиране с еднократни суми, където това е уместно. Независимо от това, основният стимул за възприемане на финансирането с еднократни суми няма да бъде намаляване на процента на грешките, а постигането на всички цели на програмата.

Този сценарий се основава на допускането, че мерките за опростяване не подлежат на значителни изменения в рамките на процеса на вземане на решение.

Бележка: този раздел се отнася само за процеса на управление на безвъзмездните средства (при различните режими на управление), като за административните и оперативните разходи по процедури за обществени поръчки рискът от грешки при плащането и при приключването следва да е под 2 %.

2.3. Мерки за предотвратяване на измами и нередности

*Да се посочат съществуващите или планираните мерки за превенция и защита, например от стратегията за борба с измамите.*

Службите, отговорни за изпълнението на бюджета за научни изследвания и иновации, решително ще се борят с измамите на всички етапи от процеса на управление на безвъзмездните средства. Те разработиха и прилагат стратегии за борба с измамите, включително по-интензивно добиване на информация, особено посредством съвременни информационнотенологични средства, обучение и информиране на персонала. Тези усилия ще продължат. Като цяло предложените мерки следва да окажат положително въздействие върху борбата с измамите, в частност чрез поставеното по-силно ударение върху одита, основан на риска, и по-задълбочената научна оценка и контрол.

Текущата стратегия за борба с измамите на службите на Комисията, отговарящи за изпълнението на предходните рамкови програми, включващи безвъзмездни средства, както и стратегиите за борба с измамите във връзка с други разходи, ще бъдат актуализирани след преразглеждането на Стратегията на Комисията за борба с измамите през 2018 г. Това ще обхване също така рисковете, свързани финансирането с еднократни суми, при което има различни рискове, които трябва да бъдат взети под внимание.

Следва да се подчертае, че установените измами са много малко спрямо общите разходи, но независимо от това генералните дирекции, отговорни за изпълнението на бюджета за научни изследвания, запазват твърдата си решимост за борба с тях.

Законодателството ще гарантира, че одитите и проверките на място могат да се извършват от службите на Комисията, включително ОЛАФ, като се използват стандартните разпоредби, препоръчани от OLAF.

3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

3.1. Функция от многогодишната финансова рамка и предложени нови разходни бюджетни редове

|  |  |  |  |  |  |  |
| --- | --- | --- | --- | --- | --- | --- |
| Функция от многогодишната финансова рамка | Бюджетен ред[[12]](#footnote-13) | Вид на  разхода | Финансов принос | | | |
| Функция 1. Единен пазар, иновации и цифрова сфера | Многогод./едногод[[13]](#footnote-14). | от държави от ЕАСТ[[14]](#footnote-15) | от държави кандидатки[[15]](#footnote-16) | от трети държави | по смисъла на член [21, параграф 2, буква б)] от Финансовия регламент |
| H1 | 01.010101 Разходи, свързани с длъжностни лица и временно наети лица, изпълняващи програми за научни изследвания и иновации — „Хоризонт Европа“  01.010102 Външен персонал, работещ по програми за научни изследвания и иновации — „Хоризонт Европа“  01.010103 Други разходи за управление за програми за научни изследвания и иновации — „Хоризонт Европа“  01.0201 Отворена наука  01.0202 Глобални предизвикателства и конкурентоспособност на промишлеността  01.0203 Отворени иновации  01.0204 Укрепване на европейското научноизследователско пространство | Едногод.  Многогод. | ДА | ДА | ДА | НЕ |

3.2. Очаквано отражение върху разходите

3.2.1. Обобщение на очакваното отражение върху разходите

млн. евро (до 3-тия знак след десетичната запетая)

|  |  |  |
| --- | --- | --- |
| **Функция от многогодишната финансова**  **рамка** | **1** | Единен пазар, иновации и цифрова сфера |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | | | **2021** | **2022** | **2023** | **2024** | **2025** | **2026** | **2027** | ***След 2027*** | **ОБЩО** |
| Бюджетни кредити за оперативни разходи | Поети задължения | 1) | **11 825,394** | **12 064,784** | **12 307,891** | **12 556,625** | **12 812,890** | **13 070,006** | **13 336,556** |  | **87 974,145** |
| Плащания | 2) | **2 787,096** | **6 858,177** | **8 316,885** | **10 284,251** | **11 653,515** | **12 675,793** | **13 334,400** | **22 064,028** | **87 974,145** |
| 01 02 01 Отворена наука | Поети задължения | 1а) | 3 308,230 | 3 375,270 | 3 443,480 | 3 513,155 | 3 584,895 | 3 656,900 | 3 731,270 |  | **24 613,200** | |
| Плащания | 2a) | 779,708 | 1 918,658 | 2 326,884 | 2 877,379 | 3 260,516 | 3 546,602 | 3 730,666 | 6 172,787 | **24 613,200** | |
| 01 02 02 Глобални предизвикателства и конкурентоспособност на промишлеността | Поети задължения | 1b) | 6 516,841 | 6 648,652 | 6 782,307 | 6 919,237 | 7 060,382 | 7 201,957 | 7 349,169 |  | **48 478,545** | |
| Плащания | 2b) | 1 535,937 | 3 779,399 | 4 583,050 | 5 667,062 | 6 421,523 | 6 984,734 | 7 347,981 | 12 158,860 | **48 478,545** | |
| 01 02 03 Отворени иновации | Поети задължения | 1c) | 1 731,049 | 1 766,131 | 1 801,820 | 1 838,279 | 1 875,818 | 1 913,494 | 1 952,410 |  | **12 879,000** | |
| Плащания | 2c) | 407,986 | 1 003,950 | 1 217,555 | 1 505,605 | 1 706,084 | 1 855,780 | 1 952,094 | 3 229,946 | **12 879,000** | |
| 01 02 04 Укрепване на европейското научноизследователско пространство | Поети задължения | 1d) | 269,274 | 274,731 | 280,283 | 285,955 | 291,794 | 297,655 | 303,708 |  | **2 003,400** | |
| Плащания | 2d) | 63,465 | 156,170 | 189,398 | 234,206 | 265,391 | 288,677 | 303,659 | 502,436 | **2 003,400** | |
| Бюджетни кредити за административни разходи, финансирани от пакета за програмата[[16]](#footnote-17) | Поети задължения = Плащания | 3) | **823,606** | **840,216** | **857,109** | **874,375** | **892,110** | **909,994** | **928,444** |  | **6 125,855** |
| 01 01 01 01 Разходи, свързани с длъжностни лица и временно наети лица, изпълняващи програми за научни изследвания и иновации — „Хоризонт Европа“ | Поети задължения = Плащания | 3) | 332,455 | 341,797 | 351,421 | 361,335 | 371,548 | 382,070 | 392,912 |  | **2 533,539** | |
| 01 01 01 02 Външен персонал, работещ по програми за научни изследвания и иновации — „Хоризонт Европа“ | Поети задължения = Плащания | 3) | 68,862 | 70,239 | 71,643 | 73,076 | 74,538 | 76,029 | 77,549 |  | **511,937** | |
| 01 01 01 03 Други разходи за управление за програми за научни изследвания и иновации — „Хоризонт Европа“ | Поети задължения = Плащания | 3) | 422,289 | 428,181 | 434,044 | 439,964 | 446,024 | 451,895 | 457,982 |  | **3 080,380** | |
| **ОБЩО бюджетни кредити за финансовия пакет на програмата** | Поети задължения | =1+3 | **12 649,000** | **12 905,000** | **13 165,000** | **13 431,000** | **13 705,000** | **13 980,000** | **14 265,000** |  | **94 100,000** |
| Плащания | =2+3 | **3 610,702** | **7 698,393** | **9 173,995** | **11 158,626** | **12 545,625** | **13 585,787** | **14 262,844** | **22 064,028** | **94 100,000** |

|  |  |  |
| --- | --- | --- |
| **Функция от многогодишната финансова**  **рамка** | **7** | „Административни разходи“ |

млн. евро (до 3-тия знак след десетичната запетая)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | **2021** | **2022** | **2023** | **2024** | **2025** | **2026** | **2027** | ***След 2027*** | **ОБЩО** |
| Човешки ресурси | |  |  |  |  |  |  |  |  |  |
| Други административни разходи | |  |  |  |  |  |  |  |  |  |
| **ОБЩО бюджетни кредити за ФУНКЦИЯ 7 от многогодишната финансова рамка** | (Общо поети задължения = Общо плащания) |  |  |  |  |  |  |  |  |  |

млн. евро (до 3-тия знак след десетичната запетая)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  | **2021** | **2022** | **2023** | **2024** | **2025** | **2026** | **2027** | ***След 2027*** | **ОБЩО** |
| **ОБЩО бюджетни кредити**  **по всички ФУНКЦИИ**  от многогодишната финансова рамка | Поети задължения | | **12 649,000** | **12 905,000** | **13 165,000** | **13 431,000** | **13 705,000** | **13 980,000** | **14 265,000** |  | **94 100,000** |
| Плащания | | **3 610,702** | **7 698,393** | **9 173,995** | **11 158,626** | **12 545,625** | **13 585,787** | **14 262,844** | **22 064,028** | **94 100,000** |

3.2.2. Резюме на очаквано отражение върху бюджетните кредити за административни разходи

* 🞎 Предложението/инициативата не налага използване на бюджетни кредити за административни разходи
* 🗹 Предложението/инициативата налага използване на бюджетни кредити за административни разходи съгласно обяснението по-долу:

млн. евро (до 3-тия знак след десетичната запетая)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Години** | **2021** | **2022** | **2023** | **2024** | **2025** | **2026** | **2027** | **ОБЩО** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ФУНКЦИЯ 7** **от многогодишната финансова рамка** |  |  |  |  |  |  |  |  |
| Човешки ресурси |  |  |  |  |  |  |  |  |
| Други административни разходи |  |  |  |  |  |  |  |  |
| **Междинен сбор за ФУНКЦИЯ 7** **от многогодишната финансова рамка** |  |  |  |  |  |  |  |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Извън ФУНКЦИЯ 7**[[17]](#footnote-18) **от многогодишната финансова рамка** |  |  |  |  |  |  |  |  |
| Човешки ресурси[[18]](#footnote-19) | 401,317 | 412,035 | 423,065 | 434,411 | 446,086 | 458,099 | 470,462 | **3 045,475** |
| Други разходи  с административен характер[[19]](#footnote-20) | 422,289 | 428,181 | 434,044 | 439,964 | 446,024 | 451,895 | 457,982 | **3 080,380** |
| **Междинен сбор**  **извън ФУНКЦИЯ 7** **от многогодишната финансова рамка** | 823,606 | 840,216 | 857,109 | 874,375 | 892,110 | 909,994 | 928,444 | **6 125,855** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ОБЩО** | **823,606** | **840,216** | **857,109** | **874,375** | **892,110** | **909,994** | **928,444** | **6 125,855** |

Необходимите бюджетни кредити за административни разходи ще бъдат покрити от бюджетните кредити, които вече са разпределени за управлението на действието и/или които са преразпределени, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства, и като се имат предвид съществуващите бюджетни ограничения.

3.2.2.1. Очаквани нужди от човешки ресурси

* 🞎 Предложението/инициативата не налага използване на човешки ресурси
* 🗹 Предложението/инициативата налага използване на човешки ресурси съгласно обяснението по-долу:

*Оценката се посочва в еквиваленти на пълно работно време*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Години** | | **2021** | **2022** | **2023** | **2024** | **2025** | **2026** | **2027** |
| **• Длъжности в щатното разписание (длъжностни лица и срочно наети служители)**[[20]](#footnote-21) | | | | | | | | |
| Централа и представителства на Комисията | |  |  |  |  |  |  |  |
| Делегации | |  |  |  |  |  |  |  |
| Научни изследвания | | 2620 | 2620 | 2620 | 2620 | 2620 | 2620 | 2620 |
| **• Външен персонал (в еквивалент на пълно работно време — ЕПРВ) — ДНП , МП, КНЕ, ПНА и МЕД**20 [[21]](#footnote-22) | | | | | | | | |
| Финансирани от ФУНКЦИЯ 7 от многогодишната финансова рамка | - в централата |  |  |  |  |  |  |  |
| - в делегациите |  |  |  |  |  |  |  |
| Финансирани от финансовия пакет на програмата[[22]](#footnote-23) | - в централата |  |  |  |  |  |  |  |
| - в делегациите |  |  |  |  |  |  |  |
| Научни изследвания | | 1184 | 1184 | 1184 | 1184 | 1184 | 1184 | 1184 |
| Други бюджетни редове (да се посочат) | |  |  |  |  |  |  |  |
| **ОБЩО** | | **3804** | **3804** | **3804** | **3804** | **3804** | **3804** | **3804** |

Описание на задачите, които трябва да се изпълнят:

|  |  |
| --- | --- |
| Длъжностни лица и срочно наети служители | Общият брой на длъжностните лица и на временно наетите лица е определен с оглед постигане на целите на „Хоризонт Европа“ през целия процес — от подготовката на работната програма до разпространението на крайните резултати през периода 2021—2027 г. |
| Външен персонал | Общата численост на външния персонал е определена с оглед той да подпомага длъжностните лица и временно наетите лица за допринасяне за постигане на целите на „Хоризонт Европа“ през целия процес — от подготовката на работната програма до разпространението на крайните резултати през периода 2021—2027 г. |

Нуждите от човешки ресурси ще бъдат покрити от персонала на ГД, на който вече е възложено управлението на дейността и/или който е преразпределен в рамките на ГД, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства и като се имат предвид бюджетните ограничения.

3.2.3. Финансов принос от трети страни

Предложението/инициативата:

* 🞎 не предвижда съфинансиране от трети страни
* 🗹 предвижда следното съфинансиране от трети страни, като оценките са дадени по-долу:

Бюджетни кредити в млн. евро (до 3-тия знак след десетичната запетая)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Години** | **2021** | **2022** | **2023** | **2024** | **2025** | **2026** | **2027** | **ОБЩО** |
| Да се посочи съфинансиращият орган |  |  |  |  |  |  |  |  |
| ОБЩО съфинансирани бюджетни кредити[[23]](#footnote-24) | p.m. | p.m. | p.m. | p.m. | p.m. | p.m. | p.m. | p.m. |

3.3. Очаквано отражение върху приходите

* 🞎 Предложението/инициативата няма финансово отражение върху приходите.
* 🗹 Предложението/инициативата има следното финансово отражение:
  + - 🞎 върху собствените ресурси
    - 🗹 върху разните приходи

Моля, посочете дали приходите са записани по разходни бюджетни редове. 🗹

млн. евро (до 3-тия знак след десетичната запетая)

|  |  |  |  |  |  |  |  |
| --- | --- | --- | --- | --- | --- | --- | --- |
| Приходен бюджетен ред: | Отражение на предложението/инициативата | | | | | | |
| **2021** | **2022** | **2023** | **2024** | **2025** | **2026** | **2027** |
| Позиция 6011  Позиция 6012  Позиция 6013  Позиция 6031 | p.m. | p.m. | p.m. | p.m. | p.m. | p.m. | p.m. |

За целевите приходи да се посочат съответните разходни бюджетни редове.

01.02XX Бюджетни кредити, начислени от вноски от трети страни

Други забележки (например метод/формула за изчисляване на отражението върху приходите или друга информация).

Трети държави могат да имат принос към програмата чрез споразумения за асоцииране. Условията, определящи равнището на финансовия принос, се определят в споразумения за асоцииране с всяка държава и трябва да осигуряват автоматична корекция на всеки значителен дисбаланс спрямо сумата, която субектите, установени в асоциираната държава, получават чрез участието си в програмата, като се вземат предвид разходите за управление на програмата.

1. ОВ С [...], [...] г., стр. [...]. [↑](#footnote-ref-2)
2. ОВ С [...], [...] г., стр. [...]. [↑](#footnote-ref-3)
3. ОВ С [...], [...] г., стр. [...]. [↑](#footnote-ref-4)
4. Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13). [↑](#footnote-ref-5)
5. Решение 96/282/Евратом на Комисията от 10 април 1996 г. относно реорганизацията на Съвместния изследователски център (ОВ L 107, 30.4.1996 г., стр. 12). [↑](#footnote-ref-6)
6. В [Съобщението на Комисията „Нова, модерна многогодишна финансова рамка за Европейския съюз, с която ефикасно да постига резултати по своите приоритети след 2020 г.“](https://eur-lex.europa.eu/legal-content/bg/ALL/?uri=CELEX:52018DC0098) се установява, че за основни цифрови дейности по Рамковата програма за научни изследвания и иновации „Хоризонт 2020“ са изразходвани 13 млрд. евро ([https://eur-lex.europa.eu/legal-content/bg/ALL/?uri=CELEX%3A52018DC0098](https://eur-lex.europa.eu/legal-content/bg/ALL/?uri=CELEX:52018DC0098)). [↑](#footnote-ref-7)
7. ОВ C 373, 20.12.2013 г., стр. 23. [↑](#footnote-ref-8)
8. С оглед улесняване на изпълнението на програмата, за всяко заседание на Програмния комитет съгласно дневния ред Комисията ще възстановява разходите, в съответствие с установените от нея насоки, на един представител от всяка държава членка, както и на един експерт/консултант от всяка държава членка, за онези точки от дневния ред, по които държава членка изисква конкретен експертен опит. [↑](#footnote-ref-9)
9. Съгласно член 58, параграф 2, буква а) или б) от Финансовия регламент. [↑](#footnote-ref-10)
10. Подробности във връзка с методите на управление и позоваванията на Финансовия регламент могат да бъдат намерени на уебсайта BudgWeb: <https://myintracomm.ec.europa.eu/budgweb/EN/man/budgmanag/Pages/budgmanag.aspx.> [↑](#footnote-ref-11)
11. % от стойността в евро спрямо всички корекции в преки разходи в полза на бюджета на ЕС [↑](#footnote-ref-12)
12. Очакваното финансово отражение за оперативните разходи се представя на равнище бюджетни статии за четирите програмни части. Допълнителна разбивка на бюджета въз основа на стратегическото планиране може да се представи като част от годишните бюджетни процедури. [↑](#footnote-ref-13)
13. Многогод. = многогодишни бюджетни кредити / Едногод. = едногодишни бюджетни кредити. [↑](#footnote-ref-14)
14. ЕАСТ: Европейска асоциация за свободна търговия. [↑](#footnote-ref-15)
15. Държави кандидатки и, ако е приложимо, потенциални кандидатки от Западните Балкани. [↑](#footnote-ref-16)
16. Техническа и/или административна помощ и разходи в подкрепа на изпълнението на програми и/или действия на ЕС (предишни редове BA), непреки научни изследвания, преки научни изследвания. [↑](#footnote-ref-17)
17. Техническа и/или административна помощ и разходи в подкрепа на изпълнението на програми и/или действия на ЕС (предишни редове BA), непреки научни изследвания, преки научни изследвания. [↑](#footnote-ref-18)
18. Тези данни включват само оправомощения персонал, наличен през 2020 г. в генералните дирекции, и не включват необходимия персонал, който ще бъде нужен на изпълнителни агенции, съвместни предприятия и други децентрализирани органи, както и допълнителния персонал, чиито възнаграждения са изплащани от финансовия принос на бъдещите асоциирани държави. [↑](#footnote-ref-19)
19. Тези данни представляват прогнозните максимални административни разходи, които са необходими за прилагането на правното основание. Тези стойности включват също така безвъзмездните средства, необходими на изпълнителните агенции (включително разходи за персонал), които ще осъществяват част от „Хоризонт Европа“. В този контекст, тези суми ще бъдат коригирани в резултат от предвижданата процедура за подизпълнение. [↑](#footnote-ref-20)
20. Тези данни включват само оправомощения персонал, наличен през 2020 г. в генералните дирекции, и не включват необходимия персонал, който ще бъде нужен на изпълнителни агенции, съвместни предприятия и други децентрализирани органи, както и допълнителния персонал, чиито възнаграждения са изплащани от финансовия принос на бъдещите асоциирани държави. [↑](#footnote-ref-21)
21. ДНП = договорно нает персонал; МП = местен персонал; КНЕ = командирован национален експерт; ПНА = персонал, нает чрез агенции за временна заетост; МЕД = младши експерт в делегация. [↑](#footnote-ref-22)
22. Подтаван за външния персонал, покрит с бюджетните кредити за оперативни разходи (предишни редове BA). [↑](#footnote-ref-23)
23. Двустранните споразумения за асоцииране все още не са уточнени. Финансовият принос от асоциираните държави ще бъде в допълнение към сумите, представени в настоящата законодателна финансова обосновка. [↑](#footnote-ref-24)